text: Protester over vejnavn
  21 november 2012 kl. 16.43
  Beboere protesterer mod, at Nordborgvej på Als nu skal hedde Bitten og Mads Clausens Vej.
  For at ære Bitten og Mads Clausen vil Sønderborg Kommune ændre navnet på Nordborgvej til Bitten og Mads Clausens Vej.
  Det protesterer beboerne i Svenstrup lige syd for Nordborg mod. 
  Den trafikerede Nordborgvej løber lige gennem byen. Lige under gadeskiltet kan man se over til den virksomhed, hvis grundlægger med hustru skal lægge navn Bitten og Mads Clausens Vej. 
  Det nye vejnavn skal være en hyldest til Bitten Clausen i anledning af hendes 100-års fødselsdag, men beboerne i Svenstrup siger nej.
  Mange af beboerne i Svenstrup har været ansat på Danfoss, eller de er det stadig, og de nærer dyb respekt for virksomheden og dens grundlægger, men Nordborgvej skal blive ved med at hedde Nordborgvej. 
  De har samlet underskrifter på en protest i forbindelse med en høring, kommunen har iværksat. 
  Det nye vejnavn indebærer, at husnumrene skal laves om, og så sætter beboerne hælene i, for det er dem, der skal betale. På nogle af husene skal de hugges ud af muren, og små firmaer i Svenstrup skal selv betale for brevpapir med nye adresser og nye logoer.
  Og det siger 80 procent af borgerne på Nordborgvej i Svenstrup siger altså nej.
  